**Pánsíp**

PET-palackból és más flakonokból is könnyen készíthetünk pánsípot, és ennek segítségével

a) tanulmányozhatjuk, hogy mitől függ a kiadott hang magassága,

b) megfigyelhetjük a hang rezgés-jellegét.

**A)**

1. Két félliteres műanyag flakont megtöltünk félig vízzel.
2. Két gyerek vegye kézbe az egyik, illetve a másik flakont, s a flakon szája fölött elfújva – mint a fuvolánál – szólaltassák meg azokat.
3. Hasonlítsuk össze a két flakon által kiadott hangot.
4. Ezután az egyik flakonból a benne lévő víz felét öntsük át a másikba, s most is hasonlítsuk össze a két hangot

**B)**

1. Ismételjük meg az előző játékot, de a két játékos most nem egyforma flakont kap. Az egyik most is fél literest, a másik viszont nagyobbat (másfél vagy két-literest).

**C)**

1. Két üres(!) flakont – az egyik fél literes, a másik nagyobb (másfél- vagy két literes) legyen – egy-egy gyerek szólaltasson meg.
2. Miközben szól, érintsük meg ennek is, annak is az oldalát, s figyeljük, hogy melyiken hogyan érezhető a flakon falának rezgése.

A görög mitológiában Pán – a pásztorok kecskelábú, kecskeszarvú istene – készítette az első pánsípot, méghozzá nádszálakból, amelyeket különböző hosszúságúra vágott, s méhviasszal egymás mellé ragasztott.

A pánsíp kisebb-nagyobb változata Dél-Amerikában és Romániában is elterjedt népi hangszer. A román pánsíp (naj) legnagyobb művészei világhírűvé tették ezt a középkori eredetű hangszert.